Shiga
Myen asuya hte KIO bai hkrum shaga na shara jahkrup n lu
- Post 04 August 2012
- Last Updated on 04 August 2012
- By KNG
- Hits: 743
Myen asuya hte Wunpawng Mungdan Shanglawt Hpung (KIO) a lapran simsa lam a matu, bawngban jahkrup na hte seng nna, bai hkrum shaga na shara hpe, jahkrup n lu hkraw ai majaw, n lu hpang hkraw ai lam, KIO ningtau ninggawn amumadu lahkawng Salang Kaba La Nan kawn tsun ai.
KIO maga na gaw, Miwa mungdan Yunnan mungdaw, Ruili (Shweli) mare kaw bai hkrum shaga na matu, saw shaga da ai hte, Myen asuya maga na mung, shanhte up hkang ai shara kaw she bawngban jahkrup na matu, tsun nga dingyang re majaw, jahkrup n lu hkraw ai re lam shi tsun ai.
“Anhte tang shawn da ai shara kaw hkrum shaga na nga yang, aten masat la na, mai bawngban ai. Shanhte tsun ai, Manmaw kaw gaw, anhte sa na matu, n manu ai, Muse de mung sa na yak ai. Anhte tsun da ai Prang Ngawn de mung shanhte n lu sa ai. Ya ten hta mung, Myen asuya hte hkrum shaga na nga jang, gara ten raitim, hkrum mai ai ngu tsun da ai majaw, anhte maga na shara shagu hta sa jahkrum ai re,” nga Salang Kaba Lah Nan kawn tsun ai.
Wuhpung lahkawng maga na, simsa lam a matu jahkrup n lu hkraw nga ai ten hta, KIO maga na gaw, bawngban jahkrup yang, manghkang mai hparan ai ngu, hkam la da ai majaw, bawngban jahkrup na matu, galoi mung, lajin da ai rai nga ai.
“Ndai laman shanhte up hkang ai shara KIO hpe majan hpaw nga ai shara hkan, shanhte maga na hkrum shaga na matu saw shaga ai gaw, KIO maga na dai shara de sa na matu n mai byin ai. Shanhte maga, KIO hpe gasat na, hpyen n-gun matut manoi jat nga dingyang re. Shanhte hkyen da ai shara Manmaw kaw hkrum na n mai byin ai. Muse kaw mung, Mandalay maga na lung wa ai, hpyendap ni yawng Muse hku lai ai re, KIA dapba 4 hte Dapba 3 kata de shang ai. Dai majaw n lu hkap la ai re,” nga Salang Kaba Lah Nan kawn tsun ai.
Ya ten hta mung, KIO up hkang ginra hkan Myen asuya hpyendap kawn, hpyen n-gun, laknak n-gun matut manoi jat bang nga ai rai nna, shana ten hta sha shamu shamawt na matu matsun tawn da ai lam chye lu ai.
Shani ten hta gaw, yu maya masha hku nna, bu hpun let pru hkawm sa ai re lam chye lu ai. Lai wa sai July shata mi tup hta majan n law htum 96 lang byin wa sai hpe chye lu ai.
Myen asuya a munghpawm simsa lam tam hpung hte KIO dat kasa ni Miwa mung, Yunnan mungdaw, Ruili (Shweli) kaw kalang bai, hkrum shaga bawngban jahkrup na matu, KIO maga na, lai wa sai July 17 ya shani tara shang laika hte saw shaga da ai lam chye lu ai.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn